3.

Prilog se mijenja kako slijedi: (a) u naslovu 3. naziv projekta 2 zamjenjuje se sljedećim: „Projekt 2: Konceptualni dokument o primjeni mjera za fizičku zaštitu u doba bolesti COVID-19”; (b) dodaje se sljedeći naslov: „7. Naslov 7.: Pomoć Ukrajini u području nuklearne sigurnosti Kontekst Kako je glavni direktor IAEA-a naveo u svoja dva sažeta izvješća od 28. travnja i 6. rujna 2022. o nuklearnoj sigurnosti, zaštiti i zaštitnim mjerama u Ukrajini, Ukrajina se nalazi u dosad nezabilježenoj situaciji budući da je prvi put došlo do vojnog sukoba unutar postrojenja koja rade u okviru velikog uspostavljenog programa za nuklearnu energiju, koji u ovom slučaju uključuju i mjesto nesreće iz 1986. u nuklearnoj elektrani Černobil. IAEA od samog početka sukoba prati sigurnost i zaštitu nuklearnih postrojenja u Ukrajini i njenih radioaktivnih izvora. Vojnim djelovanjima ugrožena je sigurnost izvora zračenja, uništena je infrastruktura u postrojenju Neutron Source u Ukrajini te u drugim nuklearnim postrojenjima, oštećena su odlagališta otpada, stvoren je rizik od kolateralne štete u nuklearnim elektranama i na više je načina izvršen negativan utjecaj na nuklearnu elektranu Černobil i zonu isključenja oko nje, nuklearnu elektranu Zaporižja te njihovo osoblje. IAEA je postupno, u bliskoj suradnji s Ukrajinom, napredovala u utvrđivanju i početku poduzimanja nužnih koraka za održavanje najviše moguće razine sigurnosti i zaštite u nuklearnim postrojenjima u Ukrajini. U ožujku 2022. IAEA i njeni partneri iz Ukrajine postigli su dogovor o opsegu tehničke potpore i pomoći Ukrajini u pogledu sigurnosti i zaštite te o činjenici da bi IAEA, u suradnji s državama članicama, bila jedinstvena kontaktna točka za tu tehničku pomoć. Sveobuhvatan program pomoći uključivat će: tehničku pomoć na daljinu; tehničku pomoć na terenu; isporuku opreme; i spremnost na brzo raspoređivanje pomoći ako to bude potrebno. U tijeku su detaljne procjene potreba Ukrajine u pogledu sigurnosti i zaštite, uključujući isporuku opreme. Potrebna su sredstva za nastavak pružanja takve pomoći. U pogledu nuklearne sigurnosti, situacija je stvorila dosad neviđene izazove u vezi s fizičkim integritetom nuklearnih postrojenja te u vezi sa strukturama, sustavima i komponentama na kojima se temelji sustav nuklearne sigurnosti u postojećim nuklearnim postrojenjima u Ukrajini. Treba uzeti u obzir i fizički integritet postrojenja i operabilnost sustava važnih za sigurnost u drugim postrojenjima i aktivnostima u kojima se upotrebljava nuklearni ili radioaktivni materijal u istraživačke, medicinske, industrijske i slične svrhe. Bit će potrebne daljnje misije kako bi se sveobuhvatno procijenile potrebe u području nuklearne sigurnosti. Ciljevi Svrha ovog projekta je pomoći Ukrajini u osiguranju održavanje njenog sustava nuklearne sigurnosti. Očekivana ostvarenja 1. Utvrđivanje i procjena potreba u području nuklearne sigurnosti Ukrajine, ako je to primjereno, među ostalim putem misija stručnjaka. 2. Nabava opreme potrebne za sigurnost nuklearnog materijala i postrojenja, radioaktivnog materijala u uporabi, skladištenja i povezanih postrojenja, prema potrebi popraćena odgovarajućom obukom. To uključuje popravke, jačanje i nadogradnju postojećih sustava fizičke zaštite. 3. Pružanje pomoći IAEA-e nadležnom tijelu Ukrajine kako bi se ponovno uspostavila regulatorna kontrola nad radioaktivnim izvorima izvan regulatorne kontrole. Ishod Poboljšana provedba sustava nuklearne sigurnosti u ukrajinskim nuklearnim postrojenjima te za nuklearni i radioaktivni materijal, povezana postrojenja i povezane aktivnosti. Održavanje, u suradnji s Ukrajinom, ažurirane i točne procjene potreba u području nacionalne nuklearne sigurnosti, koje IAEA treba riješiti.”